Diari Oficial de la Generalitat Valenciana


Sumari del DOGV 8656, del 15-10-2019 (2019/9596)

RESOLUCIÓ de 4 d'octubre de 2019, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a la prestació del servei de taxi a les àrees de prestació conjunta de la Comunitat Valenciana per a l'any 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8656

Data del DOGV
:   15-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9596


Data del document
:   04-10-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 4 d'octubre de 2019, de la Direcció General d'Obres Públiques, Transports i Mobilitat Sostenible, per la qual es convoquen les proves per a l'obtenció del certificat de competència professional per a la prestació del servei de taxi a les àrees de prestació conjunta de la Comunitat Valenciana per a l'any 2020. [2019/9596]  
  
La Llei 13/2017, de 8 de novembre, de la Generalitat, del taxi de la Comunitat Valenciana, estableix en l'article 8 els requisits per a ser titular d'una autorització tipus VT, entre els quals l'apartat 1.b exigeix la superació de proves acreditatives de la capacitació professional per als taxistes, i l'apartat 2 estén aquest requisit als assalariats i familiars col·laboradors que igualment presten el servei.  
Per això, fent ús de les facultats conferides en virtut del que disposa l'article 11 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, resolc:  
  
  
Primer. Objecte  
L'objecte de la present resolució és la convocatòria de proves tendents a l'obtenció del certificat de competència professional per a la prestació de serveis de taxi per a 2020 a les àrees de prestació conjunta de la Comunitat Valenciana que es detallen a continuació:  
Àrea de València  
Àrea d'Alacant  
Àrea de Castelló de la Plana  
Àrea del Camp de Morvedre  
Àrea de la Safor  
Àrea de la Plana Utiel-Requena / la Vall de Cofrents-Aiora  
Àrea de la Marina Baixa  
  
Segon. Calendari de les proves  
Es realitzaran tres proves al llarg de 2020 als efectes de l'obtenció del certificat de competència professional per a la prestació de serveis de taxi, que tindran lloc en les dates fixades en l'annex I.  
El tribunal, amb una antelació d'almenys deu dies abans de la data de cada examen, inserirà la informació relativa al lloc i hora exactes de la realització en la pàgina web, a la qual es podrà accedir mitjançant la següent URL:  
http://politicaterritorial.gva.es/es/web/transportes/taxis/examenes  
  
Tercer. Requisits dels aspirants  
Per a l'admissió a les proves serà necessari complir els requisits següents:  
1. Haver abonat la taxa corresponent en concepte de drets d'examen, d'acord amb el que disposa la Llei 20/2017, de 28 de desembre, de la Generalitat, de taxes.  
2. Tindre l'autorització per a conduir prevista per la normativa de circulació, trànsit i seguretat viària per a conduir vehicles de turisme amb antiguitat mínima d'un any.  
3. Tindre coneixements de castellà. A aquest efecte, els qui no posseïsquen la nacionalitat espanyola, i pel seu país d'origen no es puga deduir que coneix el castellà, hauran d'acreditar aquest coneixement per alguna de les formes següents:  
a) Mitjançant el certificat de nivell A2 de castellà expedit per les escoles oficials d'idiomes o mitjançant el diploma de espanyol com a llengua estrangera (DELE) expedit per l'Instituto Cervantes, en nom del ministeri que tinga atribuïda la competència en matèria d'educació.  
  
b) Posseir una titulació acadèmica espanyola expedida per l'òrgan oficial competent en el territori espanyol. L'acreditació de la titulació s'haurà d'efectuar mitjançant la presentació del corresponent certificat d'haver superat els estudis corresponents o mitjançant el títol expedit per l'òrgan oficial competent.  
4. Complir el requisit d'honorabilitat, en els termes establits en la legislació estatal i europea, per a l'exercici de la professió de transportista per carretera.  
  
Quart. Sol·licituds i termini de presentació  
1. Les sol·licituds es presentaran, degudament emplenades, exclusivament de forma telemàtica, en la forma prevista en la Llei 39/2015, d'1 d'octubre, del procediment administratiu comú de les administracions públiques.  
2. El termini de presentació de les sol·licituds serà el que s'estableix en el calendari d'exàmens que es detalla en l'annex I.  
3. Les sol·licituds telemàtiques incorporen la declaració d'honorabilitat i el justificant que s'ha realitzat l'ingrés de la taxa corresponent en concepte de drets d'examen.  
  
Cinqué. Admissió de les persones aspirants  
1. Finalitzat el termini de presentació de sol·licituds, i amb la comprovació prèvia que s'ha realitzat el pagament dels drets d'examen, es farà pública la relació provisional de persones admeses i excloses, i podrà així mateix ser consultada en la següent URL:  
http://politicaterritorial.gva.es/es/web/transportes/taxis/examenes  
2. Les persones aspirants podran, en el cas d'error o exclusió, esmenar els defectes en què hagen incorregut en la sol·licitud, o realitzar les al·legacions que consideren convenients, en el termini de deu dies comptats a partir de l'endemà de la publicació de la relació provisional, d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques.  
  
3. Transcorregut el termini anterior, vistes les al·legacions i esmenats els defectes quan siga procedent, es dictarà una resolució que elevarà a definitiva la llista de persones admeses i excloses per a la realització de les proves, que es farà pública en la mateixa forma que la relació provisional.  
4. Aquelles sol·licituds que en siguen excloses per fora de termini, sempre que hagen abonat la taxa que corresponga, seran admeses per a la prova següent dins de l'any natural sense necessitat de tornar a inscriure-s'hi ni de pagar novament la taxa. Es publicarà en la mateixa web la relació definitiva d'admesos.  
  
Sisé. Tribunal  
El tribunal serà únic per a totes les proves que es convoquen en la present resolució, i la seua composició està recollida en l'annex II.  
  
Seté. Desenvolupament de la prova i publicació dels resultats  
La prova consistirà en un examen únic, tipus test, amb quaranta preguntes, que versarà sobre els continguts que es detallen en l'annex III d'aquesta resolució. Els aspirants disposaran d'una hora per a emplenar les respostes i no podran abandonar l'aula fins transcorreguda mitja hora des del començament, excepte per causa de necessitat que serà apreciada pel tribunal.  
Per a superar la prova caldrà contestar correctament almenys el 50 % del total de les preguntes del test.  
Les contestacions errònies es valoraran negativament amb una penalització equivalent a un terç del valor de cada contestació correcta. Les contestacions en blanc ni puntuen ni penalitzen. La fórmula de correcció serà:  
Respostes correctes netes = nre. d'encerts - (nre. d'errors / 3)  
Les persones aspirants hauran de concórrer a les proves proveïdes de la documentació acreditativa de la seua identitat i d'un bolígraf blau o negre. El tribunal efectuarà una crida única a les persones concurrents, i quedaran excloses de la realització de la prova les qui no hi compareguen a l'hora establida o no figuren en la relació d'aspirants definitiva.  
  
El tribunal farà públiques, a través de la pàgina web esmentada anteriorment, la relació de persones que hagen superat la prova i que seran declarades aptes per a l'expedició del certificat de competència professional per a la prestació del servei de taxi. Aquesta publicació telemàtica obrirà un període de deu dies per a la presentació de reclamacions, les quals seran resoltes pel tribunal en un termini de quinze dies a partir de l'esmentada presentació.  
  
Huité. Certificats  
Finalitzat el procediment, s'expedirà d'ofici el certificat de competència professional corresponent per a la prestació del servei de taxi i al mateix temps s'inscriurà en la base de dades de l'òrgan competent en matèria de transports. El certificat tindrà una validesa de cinc anys.  
La renovació del certificat l'haurà de sol·licitar la persona interessada abans de la finalització del període de validesa; en cas contrari, caducarà automàticament i haurà de superar novament les proves de competència assenyalades. Per a la renovació del certificat caldrà ajustar-se al que es disposa en la Resolució de 23 de maig de 2012 (DOGV 6795, 13.06.2012).  
  
Contra la present resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Obres Públiques, Transports i Mobilitat Sostenible en el termini d'un mes, comptador des de l'endemà de ser publicada en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú, sense perjudici que s'utilitze qualsevol altra via que es considere oportuna.  
  
València, 4 d'octubre de 2019.- La directora general d'Obres Públiques, Transports i Mobilitat Sostenible: Roser Obrer Marco.  
  
  
ANNEX I  
  
Data d'inici de  
presentació de sol·licituds Data d'acabament  
de presentació de sol·licituds Data d'examen  
16.12.2019 10.01.2020 08.02.2020  
02.03.2020 31.03.2020 30.05.2020  
01.07.2020 27.07.2020 26.09.2020  
  
  
  
ANNEX II  
  
El tribunal de les proves convocades està compost per:  
  
Tribunal titular  
President: Vicente Lacruz Cervera.  
Secretari: Néstor Casado Novella.  
Vocals: Pedro Luis García de Torres, Pilar Ibáñez Moreno, Rafael Rubio Estruch i Marisa Zabala Salelles.  
  
Tribunal suplent  
Presidenta: Teresa Gras Huerta.  
Secretari: Alberto Alonso Vidales.  
Vocals: Arturo Guixot Lillo, Anabel Llorca Marco, Encarnación Guijarro Jordán, Nuria García Pastor, Rafael González Tur i Jaume Pallarés Bou.  
  
  
ANNEX III  
Programa de les proves  
  
A. Marc jurídic  
1. Normes generals i naturalesa del servei  
2. Règim d'explotació de les autoritzacions  
3. Atorgament d'autoritzacions  
4. Règim sancionador  
5. Certificat de competència professional  
6. Àrees de prestació conjunta. Ordres de creació i les seues modificacions  
7. El Consell del Taxi  
  
B. Marc tarifari  
1. Funcionament del taxímetre  
2. Tarifes i aplicació de tarifes  
  
C. Coneixement del medi físic i dels municipis de l'àrea de prestació conjunta  
1. Identificació i reconeixement de vies públiques i centres d'interés turístic o d'un altre tipus  
2. Selecció d'itineraris més adequats  
  
D. Coneixement d'idiomes  
1. Valencià  
2. Inglés